Kázeň z ev. Služieb Božích s VP v Bratislave (NK), 17. 12. 2023, 10.00 hod.,

3. adventná nedeľa, ES: 19, 14, 52; (cez VP: piesne od L+ Band) VP: ep.: 1J 3, 5 – 8

**Matúš 11, 2 – 10**:„**2** Keď Ján v žalári počul o skutkoch Kristových, poslal k Nemu svojich učeníkov, **3** aby sa Ho spýtali: Či si Ty ten, čo má prísť, a či iného čakať? **4** Ježiš im odpovedal: Choďte a oznámte Jánovi, čo počúvate a čo vidíte: **5** slepí vidia, chromí chodia, malomocní sa čistia, hluchí počujú, mŕtvi vstávajú a chudobným sa zvestuje evanjelium. **6** Blahoslavený je, kto by sa nepohoršil na mne. **7** Keď (poslovia) odišli, začal Ježiš hovoriť zástupom o Jánovi: Čo ste vyšli vidieť na púšť? Či trstinu, ktorú vietor sem-tam kolíše? **8** Alebo čo ste vyšli vidieť? Človeka, oblečeného do mäkkého rúcha? Ajhľa, tí, čo nosia mäkké rúcho, bývajú v kráľovských domoch. **9** Čo ste teda vyšli? Či vidieť proroka? Áno, hovorím vám: omnoho viac ako proroka. **10** Toto je ten, o ktorom je napísané: Ajhľa, posielam svojho posla pred Tebou a on Ti pripraví cestu.“

**Milí bratia a milé sestry!**

**Ježiš je Ten, skrze ktorého Boh všetko napravuje.**

Ján Krstiteľ zvestoval Jeho príchod – prorokmi zasľúbeného Mesiáša. Záchrancu od Boha, ktorý mal prísť v blízkej budúcnosti. **Ján kázal, že** **len oľutovaním starého života, jeho nápravou sa ľudia môžu pripraviť na príchod Mesiáša.** **Vyzýval k zmene zmýšľania aj konania** mužov i ženy, starých i mladých, bohatých i chudobných. Nevyhýbal sa ani mocným. Galilejskému vládcovi Herodesovi Antipasovi vyčítal: Hrešíš, keď žiješ s manželkou svojho brata (Filipa). Ján vyzval Herodesa, aby sa kajal. **Dnes nám na to často chýba odvaha.** Ani vtedy to nebolo ľahké. Herodes dal Jána zatknúť a uvrhnúť do žalára.

**Vo väzení Ján stratil Ježiša z dohľadu. Ježiš však nestratil z dohľadu Jána.** Jánovi, ktorý čakal príchod Mesiáša, je teraz znemožnené kázať. Nestratil vieru, ale mal vážne otázky. **Poslal svojich učeníkov za Ježišom, aby sa Ho otvorene spýtali, či je Ježiš naozaj tým Záchrancom očakávaným od Boha.** Veď udalosti sa odvíjajú inak, ako si Ján predstavoval.

Jánova otázka sa niekedy chybne vysvetľuje ako zakolísanie vo viere niekoho, kto v nej mal mať jasno. Ján nestratil vieru, potreboval v nej uistenie, či správne rozpoznal, že Ježiš je Mesiáš, keď teraz telesne stratil Ježiša z dohľadu. Ježiš však nestratil z dohľadu Jána.

 **Ježiš je Ten, skrze ktorého Boh všetko napravuje.** Jánovi odpovie, hoci inak, než Krstiteľ očakával. Nepovedal: „Áno, ja som Mesiáš – ja som Kristus.“ Namiesto toho všetkým **pripomenul slová, ktoré pred 750 rokmi vyslovil prorok Izaiáš:** „*Oznámte Jánovi, čo počúvate a čo vidíte:  slepí vidia, chromí chodia, malomocní sa čistia, hluchí počujú, mŕtvi vstávajú a chudobným sa zvestuje evanjelium.“*Dejú sa veci, ktoré patria do Božieho kráľovstva: Mesiáš bude teda blízko.

Hodné povšimnutia je,že **Ježiš cituje šesť výrokov proroka Izaiáša** (Iz 35, 5), ktorý predpovedal príchod Božieho kráľovstva, príchod Mesiáša. **Prečo nie aj siedmy? Prečo Ježiš vynechal** z Izaiášovho proroctva (61, 1) **výrok, že Boží pomazaný – Mesiáš *vyhlási zajatým prepustenie na slobodu*? Veď práve po naplnení týchto slov Ján najviac túžil.** Namiesto toho mu Ježiš odkazuje: **Blahoslavený, kto sa nado mnou nepohoršuje, neuráža**. Tým Jánovi naznačil, **cesta do Božieho kráľovstva bude aj pre Jána Krstiteľa cestou utrpenia.** Božie slovo hovorí (Sk 14, 22b), že *„cez mnohé súženie musíme vojsť do kráľovstva Božieho.“*

 **Dnes si kde-kto vzťah s Kristom predstavuje ako voľnočasový klub Ježišových sympatizantov. My však nie sme klubom Ježišových kamarátov, ale Jeho nasledovníkmi, tými ktorí idú v Jeho stopách. Ako o Ježišovi, o Krstiteľovi, aj o nás platí, že *„cez mnohé súženie musíme vojsť do kráľovstva Božieho.“***

Máme veriť, že **Ježiš je Kristom** – Bohom poslaným Záchrancom. Zároveň veriť, že **On naplnil sľuby** dávnych **prorokov**: Ježišove divy a Jeho kázanie evanjelia sú pečaťou, že On je Mesiášom. Blahoslavený, kto sa nad Ježišom nepohoršuje.

**Dnes, rovnako ako biblických časoch, mnohých evanjelium pohoršuje. Rozčuľuje. Nechcú prijať, že existuje len jedna cesta, ako sa zmieriť s Bohom: cesta oľutovania, vyznania hriechov, rozídenia sa nimi, prijatia a nasledovania Ježiša.** Pretože **bez Ježiša je všetko hľadanie Boha márne, nech sa ľudia snažia akokoľvek. Tí, ktorí odmietajú Ježiša, sa pri hľadaní Boha potkýnajú, padajú a prichádzajú o spásu.** **Blahoslavený – šťastný v Božích očiach – dobre na tom pred Bohom je, kto sa nad Ježišom nepohoršuje.**

Ján Krstiteľ, jeho učeníci, aj my máme Ježiša rozpoznať podľa Jeho „ovocia“. **Neurážať, nepohoršovať sa tom, že sme si Záchrancu predstavovali inak.**

**Ježiš** bol a je priam škandalózny pre mnohých. Nemal vonkajšiu moc. Ba podľa Izáiáša (53, 2): *„nemal postavu ani dôstojnosť, aby sme ho obdivovali, ani výzor, aby sme po ňom túžili.“* Okrem toho, **viac ako na tých, ktorí si o sebe mysleli, že sú spravodliví, si všímal tých, ktorí potrebujú pomoc. Venuje sa tým, ktorí potrebujú duchovné uzdravenie, napravenie charakteru.** *„Nepotrebujú lekára zdraví ale chorí!“* (L 5, 31)

**Blahoslavený, kto Ježiša prijíma takého, aký je. Pre koho Ježiš nie je škandalózny. Kto sa ničím na Ňom nenechá pomýliť. Aby si to vedel, brat, sestra, počúvaj Božie slovo a uvažuj nad Ním. Čítaj Bibliu, najmä evanjeliá, veď Písmo sväté svedčí o Ježišovi. Z Biblie spoznávame, aký Ježiš je.**

 Francúzsky matematik, fyzik, vynálezca, spisovateľ Blaise Pascal (1623 – 1662) napísal: „Ak poznáme Boha bez toho, aby sme poznali svoju biedu, dospejeme k pýche. Ak poznáme svoju biedu, bez toho aby sme poznali Boha, dôjdeme k zúfalstvu. Ak poznáme Krista, prídeme do stredu v ktorom môžeme nájsť i Boha i svoju biedu. ... Ježiš Kristus je Boh, ku ktorému sa prichádza bez pýchy a pred ktorým sa človek skláňa bez zúfalstva.“

Jánovi učeníci odišli a Ježiš sa pred zástupmi priznal k Jánovi ako k tomu, k svojmu predchodcovi, ktorý Mu pripravil cestu do ľudských sŕdc. Nielen svojou zvesťou, ale aj konfliktom s Herodesom, väzením a mučeníckou smrťou. **Pán Ježiš Jána vyznamenáva**, keď hovorí, že Krstiteľ je viac ako prorok a že *„medzi narodenými zo žien nepovstal väčší nad Jána Krstiteľa“* (Mt 11, 11a). No Jánova misia sa skončila. O niečo neskôr Jána sťali vo väzení. Pán Boh ho vzal k sebe. **Nám**, drahí moji, **Boh ešte dáva čas na tomto svete. Kým máme čas milosti, chceme konať to, čo robili Jánovi učeníci: ísť a odovzdávať ďalej to, čo sme sa naučili od Pána Ježiša a prostredníctvom Božieho slova a v čo veríme: totiž, že Ježiš je Ten, skrze ktorého Boh všetko napravuje.** On je Spasiteľ, Boží Baránok, ktorý vzal na seba hriechy celého sveta. Ježiš, Jeho slovo a Jeho vykupiteľské dielo premáhajú všetky diablove skutky (por. 1J 3, 8b). **Ježiš je Ten, skrze ktorého Boh všetko napravuje.** Vďaka Mu za to!Amen.

**S použitím** myšlienok Matthiasa Kriesera a komentárov: Jiří Mrázek: Evangelium podle Matouše – český ekumenický komentář k NZ, zv. I (vyd. Centrum biblických studií a Česká biblická společnost, Praha 2011); Nico ter Linden: Povídá se... podle Marka a podle Matouše (vyd. EMAN, Benešov 2009); Fritz Rienecker: Evanjelium podľa Matúša – Wuppertálska študijná Biblia (vyd. Creativpress, Bratislava 1992): **Martin Šefranko, evanjelický a. v. farár**